በህዳሴ ግድቡ የተገኘው ድል ወደፊት የሚያስፈነጥር እንጂ የሚያዘናጋ ሊሆን እንደማይገባ ተገለፀ
 አዲስ አበባ፡- የታላቁ የኢትዮጵያ ህዳሴ ግድብ የመጀመሪያ ዙር የውሃ ሙሌት መሳካቱ አገሪቱ ላሰበችው የልማት እቅድ ከግብ መድረስ ወደፊት የሚያስፈነጥርና አቅም የሚፈጥር እንጂ የሚያዘናጋ ሊሆን እንደማይገባ የፖለቲካ ፓርቲዎች አሳሰቡ። ፓርቲዎቹ በተለይ ለአዲስ ዘመን ጋዜጣ እንዳስታወቁት፤ መላው የኢትዮጵያ ሕዝብና መንግሥት ለዓመታት ርብርብና ብርቱ ትግል ሲያደርጉበት የቆዩት የታላቁ ህዳሴ ግድብ የመጀመሪያ ዙር የውሃ ሙሌት በተሳካ ሁኔታ መጠናቀቁ ትልቅ እምርታ ነው። ሆኖም የግንባታው ስራ ሙሉ በሙሉ ባለመጠናቀቁ ስኬቱን ብቻ ከማጣጣም ባሻገር ለታቀደው የልማት ግብ ስኬት መስፈንጠሪያ መጠቀም ያስፈልጋል። የኢዜማ የማዕከላዊ ኮሚቴ ስራ አስፈፃሚ አባል አቶ ግርማ ሰይፉ፤ የግድቡ ውሃ ሙሌት እንደሚሳካ ከመጀመሪያው አንስቶ ሙሉ እምነት እንደነበራቸው ገልፀው፤ መንግሥት የውሃ ሙሌቱን ጉዳይ በብልሃት የሄደበት ርቀት እንዳስደነቃቸው አመልክተዋል። «ይህ ስኬት ግን በፌሽታና ፈንጠዝያ የሚያዘልለን ሳይሆን ድሉን አጣጥመን ለላቀ እድገት የምንስፈንጠርበት ነው» ብለዋል። በፈንጠዝያ ሊባክን የሚገባ ጊዜም መኖር እንደሌለበት ተናግረው፣በተለይም የውሃ ሙሌቱ ከታቀደው አንፃር ገና አምስት በመቶ ያህሉ ብቻ የተከናወነና ግንባታው ብዙ ስራ የሚጠይቅ እንደመሆኑ ግድቡ መቋጫ እስከሚያገኝ ድረስ ያልተቋረጠ ድጋፍ እንደሚያስፈልግ አስገንዝበዋል። እንደ አቶ ግርማ ገለፃ፤ ካለፉት ሁለት ዓመታት ወዲህ በውጭ ያሉ ኢትዮጵያውያንና መንግሥት እንደ አይጥና ድመት በባላንጣነት ከመተያየት ይልቅ እንደህዳሴ ግድብ ባሉ ትላልቅ አገራዊ ፕሮጀክቶች ላይ በጋራ ተሰልፈው እየሰሩ ይገኛሉ። አሁን ለተገኘው ስኬትም በውጭ ያለው ማህበረሰብ ከፍተኛ አስተዋፅኦ ያለው ሲሆን በቀጣይም የውጭው ማህበረሰብ ድጋፍ በላቀ ሁኔታ ተጠናክሮ ሊቀጥል ይገባል። በተለይም በግብፅና በአሜሪካ የሚደረገውን ውጫዊ ተፅዕኖ በማክሸፍ ረገድ ለአገራቸው ጥቅም በመቆም ወገንተኝነታቸውን ያለመታከት ማሳየት ይጠበቅባቸዋል። «ከዚህ ቀደም ግድቡ ውሃ መያዝ አይጀምርም እያሉ ሲያስወሩ የነበሩ ግለሰቦች አሁንም ቢሆን ግድቡ አይጠናቀቅም ሊሉ ይችላሉ» ያሉት አቶ ግርማ ፤ የድሉን ብሥራት ከማጣጣል ይልቅ ቢያጣጥሙ የተሻለ እንደሚሆንላቸው ተናግረዋል። በዚህ ረገድ ምንም እንኳ የሃሳብ ልዩነት እንደወንጀል የሚታይ ባይሆንም የአገርና የህዝብን ጥቅም አሳልፈው የሚሰጡ ብለውም ከውጭ ኃይል ጋር የሚያብሩ ፖለቲከኞች ከህግ ተጠያቂነት ሊያመልጡ እንደማይችሉ አስገንዝበዋል። «በእንደዚህ አይነት ሸፍጥ ውስጥ ያሉ ፖለቲከኞችን በምክር ሳይሆን ህግ በማስከበር ወደ ትክክለኛው መስመር ማስገባት ያስፈልጋል» ብለዋል። የነፃነትና እኩልነት ፓርቲ ሊቀመንበር ዶክተር አብዱልቃድር አደም በበኩላቸው«ለረጅም ጊዜ የኢትዮጵያ ህዝብ በጉጉት ሲጠብቀው የነበረው ህዳሴ ግድብ የመጀመሪያው የውሃ ሙሌት መጠናቀቁ ለሁላችንም ደስታ ፈጥሮልናል፤ ትልቅ ስኬትም ነው»
ብለዋል። በተለይም የግድቡ ግንባታ የነበሩበትን የቴክኒክም ሆነ የአስተዳደር ችግሮችን አልፎ የስኬት ጅማሮ ላይ መድረሱ ትልቅ እመርታ መሆኑን አስገንዝበዋል። ፋይናንስ በማፈላለግም ሆነ በዲፕሎማሲረገድ ብዙ ዋጋ ያስከፈለው ይህ ፕሮጀክት ግንባታው የሚቀረው መሆኑን ጠቅሰው፤ በተለይም በዲፕሎማሲው ረገድ የተገኘውን ድል በማስቀጠል በተያዘለት ጊዜ እንዲጠናቀቅ የሁሉንም ርብርብ እንደሚጠይቅ አመልክተዋል። በተለይም በግድቡ ዙሪያ የሚነሱ አፍራሽ አስተሳሰቦችን በመከላከል ረገድ በውጭ የሚገኙ ዲፕሎማቶችና ዳያስፖራው ማህበረሰብ በንቃት ሊከታተሉ እንደሚገባ ተናግረዋል። « የእኛ ዋነኛ አላማ ሌሎች የተፋሰሱን አገራት መጉዳት አይደለም፤ የልማት አጀንዳ መሆኑን ለዓለም ህብረተሰብ ማድረሳችንን መቀጠል ይገባናል» ሲሉም አመልክተዋል። ፓርቲዎችም ትልቅ ኃላፊነት ያለባቸው መሆኑን አስታውሰው፤ ያለምንም ልዩነት በጋራ መቆም እንደሚገባቸው አስገንዝበዋል። «የዚህ ግድብ መጠናቀቅ የአንድ ፓርቲ ወይም የአንድ መንግሥት ጉዳይ ሊሆን አይገባም» በማለት ተናግረዋል። በዚህ ረገድ የፕሮጀክቱን ሂደትና ግንባታ ሊያስተጓጉል በሚችል መልኩ ምንም አይነት እንቅስቃሴ ውስጥ መሳተፍ ተቀባይነት ሊኖረው እንደማይችልም ጠቁመዋል። ለጊዜያዊ ጥቅም ብለው የአገር ሉዓላዊነትን የሚያስደፍሩ አካላት ከዚህ ተግባራቸው እንዲታቀቡና የታሪክም ተወቃሽ እንዳይሆኑ ሊጠነቀቁ እንደሚገባ አሳስበዋል። የህብር ኢትዮጵያ ዲሞክራሲያዊ ሊቀመንበርና የኢትዮጵያ ፖለቲካ ፓርቲዎች የጋራ ምክር ቤት ምክትል ሰብሳቢ አቶ ግርማ በቀለ እንደተናገሩት፤ ታላቁ ህዳሴ ግድብ የመጀመሪያ ዙር ሙሌት ከታሰበው ጊዜ በፊት መጠናቀቁ በዚህ ሂደት ላይ ሃሳብ ከማመንጨት ጀምሮ ያለፉትም ሆነ በስራ ላይ ያሉት መሪዎች ያደረጉት ብርቱ ትግል የሚደነቅ ነው። በተለይ ጠቅላይ ሚኒስትር ዶክተር አብይ አለምአቀፍና የአገር ውስጥ የፖለቲካና ኢኮኖሚያዊ ምስቅልቅል ሳይበግራቸው የግድቡን ውሃ ሙሌት እዚህ ደረጃ በማድረሳቸው ከፍተኛ ምስጋና የሚያስቸራቸው ነው። ግድቡን እዚህ ለማድረስ በተደረገው ርብርብ መቀነት ፈታ ከሰጠች እናት ጀምሮ ባለሃብቱም ሆነ ፖለቲከኛው ያሳየው ድጋፍ የሚደነቅ ነው። «የመጀመሪያው ዙር ውሃ ሙሌት ተጠናቀቀ ማለት ስራ ሁሉ አለቀ ማለት አለመሆኑን ህዝባችን ተረድቶ ከዚህ በላቀ መነሳሳትና ተሳትፎ ማድረግ ይገባዋል» ያሉት አቶ ግርማ ፣ ግድቡ በውስጥ አቅም ብቻ የሚከናወንና ከፍተኛ መዋዕለ ንዋይ የሚጠይቅ በመሆኑ ሁሉም ሕዝብ ያለአንዳች ልዩነትና መሰላቸት ያቅሙን ያህል በመደገፍ በበለጠ ትጋት እንዲረባረብ ጥሪ አቅርበዋል። «የህዳሴ ግድብን የሚቃወሙ በራሳቸውም ሆነ በውጭ ሃይል ግፊት የሚንቀሳቀሱ አካላት ጤናማ አይደሉም፤ ኢትዮጵያዊ ስለመሆናቸው አጠያያቂ ነው»ያሉት አቶ ግርማ ፤ «ይህ የአንድ መንግሥት ጉዳይ አይደለም፤ እናቶቻችን በማገዶ እንጨት ወገባቸው እየጎበጠና አይናቸው በጭስ እየተጨናበሰ ባሉበት ሁኔታ ለውጭ ኃይል መደገፍ ጤናማነት አይደለም» በማለት ሃሳባቸውን ሰንዝረዋል። ፕሮጀክቱ የዛሬው ትውልድ ብቻ ሳይሆን የመጪው ትውልድ ጭምር በመሆኑ እንደነዚህ ያሉ የፖለቲካ አስተሳሰቦችንም ሆነ በተለያየ ጥቅም የታወሩ ግለሰቦችና የተደራጁ ሃይሎችን ፓርቲያቸው አጥብቆ እንደሚቃወማቸው አመልክተዋል። በሌላ በኩልም ህዝቡ ለግድቡ ግንባታ ስኬት ያሳየውን አገራዊ አንድነት ለሌሎችም ፖለቲካዊ ችግሮች መፈታት በማዋል በአንድ ድምፅ በጋራ ሊሰለፍ እንደሚገባ አሳስበዋል።አዲስ ዘመን ሐምሌ 21/2012 ማህሌት አብዱል